ইম্ফাল, মে ২ : পেত্রিওটিক রাইটার্স ফোরাম (পৱাফ) মণিপুরনা ইহান হানবা ওইনা পীবা দাঃ থিয়াম সুরেশ লিতরেরি এৱার্দ ২০২৩ লমদমসিগী শক্নাইরবা অইবা চনা লুখোইদা খুৎশিন্নখিবগা লোয়ননা মণিপুরী লোল অসি ক্লাসিকেল লেঙগ্বেজগী থাক্তা পুখৎনবা হোৎনবদা লৌবা য়াবা থৌদাংশিং লৌরগনি হায়না ৱাংখৈ কেন্দ্রগী এম এল এ থাংজম অরুনকুমারনা ফোঙদোকখ্রে।  ৱাফম অসি ঙরাং মে ১দা কৈশাম্পাৎ জঙ্কসন্দা লৈবা ইমা বেঙ্কেত হোলদা পাঙথোকখিবা এৱার্দ খুৎশিন্নবগী থৌরমদা অথোইবা মীথুংলেন ওইনা শরুক য়াখিবা এম এল এ থাংজম অরুনকুমারনা ফোংদোকখিবনি।
 শেল ওইনা লুপা ১০,০০০, মেমোন্তো, সাইটেসন অমসুং শাল অমা য়াওবা এৱার্দ লান্থোকপগী থৌরম অদুদা ফোরামগী প্রেসিদেন্ত নাওরোইবম খম্বা লুৱাংনা থৌরম মপু, মণিপুর য়ুনিভার্সিতিগী স্কুল ওব হিউমেনিতিজগী দিন প্রোফেসর নহাকপম অরুনানা অখন্নবা মীথুংলেন, ফোরামগী সেক্রেটারি রাকেশ নাওরেম অমদি এৱার্দ অসিগী দোনর আর কে তম্ফাসনাসু শরুক য়াখি।
 এম এল এ অরুনকুমারনা মখা তানা হায়খি, পৱাফ মণিপুরনা ইহান হানবা ওইনা দাঃ থিয়াম সুরেশ লিতরেরি এৱার্দ লমদমসিগী শক্নাইরবা অইবা ওজা চনা লুখোইদা পীদুনা ইকায়খুম্নবা উৎপা হৌরকপসি য়াম্না চাউথোকপা ফাওজৈ।  মরমদি ঐখোয়গী ইমারোল, ইয়েক অমদি লিতরেচর অসি লৈরম্বনা ঐখোয়না মারেমগী মীয়াম মমাঙদা চাউথোক্না হিংবা ঙম্লিবনি।  ঐখোয়গী তোপ তোপ্পা আর্ট ফোর্ম অমা ওইরিবা শুমাঙ কুহ্মৈগী লমদা থোইদোক্না শক্নাইরবা অইবা ওজা চনা লুখোইদা এৱার্দ অসি পীবা অসিমকসু মতীক য়াম্ন চাই।
 চনা লুখোইগুম্বা ইরৈবাক ইরমদম অসিগীদমক কত্থোকপগা লোয়ননা হীরম কয়াদা হোৎনরিবা লমদমসিগী শক্নাইরবা অইবা অইবী কয়াদা চহী খুদীংগী লেপ্তনা এৱার্দ অসি পীগনি হায়বসি নুংঙাইবা ফাওই।  দোনর কয়া থোক্লক্তুনা ঐখোয়গী লোল ওইরবা অইবা অইবীশিংবু পূক্নিং থৌগৎপা হায়বসিসু য়াম্না অফবা খোংথাং অমনি।  ঐখোয়গী মণিপুরী লোল অসি ঙসিদি ইন্দিয়ান কনস্তিত্যুসনগী নিপালশুবা সেদ্যুলদা চল্লবা অরিবা লোল অমনি।  লোল অসি অমুক্কা হেন্না চাওখৎনবা হোৎনবদা অইবা অইবীশিংদা নত্তনা মণিপুরগী মীয়াম পূম্নমক্কী থৌদাং লৌবা তঙাইফদে।  লোল অসি ক্লাসিকেল লেংগ্বেজ গী থাক্তা পুখৎনবা হোৎনরকপদা ঐহাক্কী মায়কৈদগী লৌবা য়াবা থৌদাংশিং লৌগনি।
 অরুনকুমারনা হায়খি, পৱাফকী মায়কৈদগী লময়ানবা ইরাবতকী মীতম অমা ম্যান্মারগী অঙ্গো চীংখোং তাংবো খুলদা খিন্নবা অমসুং মফম অদুবু হিস্তোরিকেল সাইট অমা ওইহন্নবা পুখৎলকপা ৱাফম অসি চীফ মিনিস্তরদা পুখৎতুনা থবক্তা ওন্থোকপা হোৎনগনি।  এৱার্দ ফংলবা অইবা চনা লুখোংনা এৱার্দ অসি ফংবগী নুংঙাইবা ফোঙদোকপগা লোয়ননা হৌরক্লিবা অঙাংশিংনা মণিপুরগী অরিবা চৎনবীশিং মশক খঙলক্তবগী নুংনাংবা ফোঙদোকখি।  মহাক্না হায়খি, ঐখোয়গী ইপা-ইপুশিংনা লৈরম্বা চকঙাই ৱারী, ফৌসু ৱারী অমদি পাউতাক ৱারীশিং ঙসিগী ইচা-ইশুশিংনা তাখিদ্রে।  অসিগুম্বা ৱারীশিং লীবগী চৎনবীসু উখিদ্রে।  হৌজিক্কী ইচা-ইশুশিংনা ই-ৱার্ল্ডদা মরুওইনা মোবাইলদা হেন্না মীৎয়েং চঙখিবগুম তৌরকপসি লাইবক থিবা অমনি।  ঐখোয়গী ইচাশিং ইশুশিংনা ঐখোয়গী হৌরকফমগী পুৱারীশিং শুকশোই শোইদনা খঙনবা হোৎনবীয়ু।
 এৱার্দ খূৎশিন্নবগী থৌরম অদুদা লমদমসিগী শক্নাইরবা অইবা অইবী কয়াসু শরুক য়াখি।  থৌরম অদুগী মনুং চন্না দাঃ য়াইস্কুল খ্বাইরাকপম, চোংথাম ওংবী সুবদনি, দাঃ অথোকপা উমাবতি, থাংজম ইবেমু অমসুং কেকে ৱাহেংবমনচিংবা শক্নাইরবা অইবা অইবীশিংনা শিন্মীশিংগী নুমিৎকা মরী লৈনবা শৈরেংশিং খুদোল তমখি। 